## Odluka o jedinstvenom iskazivanju efektivne kamat­ne stope na kredite

### NN 21/2006 (22.2.2006.), Odluka o jedinstvenom iskazivanju efektivne kamat­ne stope na kredite

# MINISTARSTVO FINANCIJA

**522**

Na temelju članka 34. stavka 2. Zakona o
štedno-kreditnim za­drugama (»Narodne novine«, broj
84/02) ministar financija donosi:

## ODLUKU

### O JEDINSTVENOM ISKAZIVANJU EFEKTIVNE KAMATNE STOPE NA KREDITE

Članak 1.

Ovom Odlukom propisuje se jedinstveni način iskazivanja
aktivne efektivne kamatne stope na dane kredite štedno-kreditne zadruge.

Članak 2.

Štedno-kreditna zadruga dužna je izračunati
efektivnu kamatnu stopu i predočiti je javnosti i klijentu. Podaci o kamatnim
stopama na kredite koje štedno-kreditna zadruga oglašava u svojim prostorijama
te komercijalne poruke i oglasi
objavljeni u javnim medijima u kojima se izravno ili neizravno predočuje
kamatna stopa ili neki drugi iznos koji se smatra dijelom cijene kredita,
obvezno moraju sadržavati i efektivnu kamatnu stopu.

Članak 3.

Efektivna kamatna stopa ne smije biti manje
uočljiva od drugih podataka, a pri njezinu se iskazivanju štedno-kreditna
zadruga treba koristiti izrazom »efektivna kamatna stopa«. Kod ponavljanja toga
izraza može se koristiti i kraticom »EKS«.

Članak 4.

Štedno-kreditna zadruga dužna je efektivnu
kamatnu stopu predočiti klijentu prije primanja njegova zahtjeva za odobrenje
kredita, kao i prije sklapanja ugovora o kreditu. Takav se iskaz, ako nije
riječ o komunikaciji telefonom ili drugim sličnim sredstvom, daje u pisanom
obliku.

Članak 5.

Efektivna kamatna stopa je dekurzivna
kamatna stopa, iskazana na godišnjoj razini primjenom složenoga kamatnog
računa, upotrebom koje se diskontirani novčani primici izjednačuju s
diskontiranim novčanim izdacima koji se odnose na dane kredite. Kod kredita ta
je stopa dodatno prilagođena jednokratnim ekvivalentom utjecaja diskontiranih
novčanih primitaka i izdataka po osnovi novčanog pologa koji služi za
osiguranje naplate kredita. Pri diskontiranju primjenjuje se stvarni
(kalendarski) broj dana u mjesecu i 365/366 dana u godini. Efektivna kamatna
stopa iskazuje se s dvjema decimalama, uz zaokruživanje druge decimale.

Članak 6.

Prilikom zasnivanja kreditnog odnosa s klijentom
štedno-kreditna zadruga dužna je klijentu uručiti otplatnu tablicu s jasno
iskazanom efektivnom kamatnom stopom. Otplatnu tablicu štedno-kreditna zadruga
dužna je priložiti i svojoj kreditnoj dokumentaciji.

Članak 7.

Metodologija izračuna efektivne kamatne stope na
kredite i minimalni sadržaj otplatne tablice propisani su Uputom za primjenu Odluke
o jedinstvenom iskazivanju efektivne kamatne stope na kredite, koja je sastavni
dio ove Odluke.

Članak 8.

Ova Odluka stupa na snagu danom objave u
»Narodnim novinama«, a primjenjuje se od 1. travnja 2006. godine.

Klasa: 450-14/06-01/1

Urbroj: 513-11/06-1

Zagreb, 13. veljače 2006.

Ministar financija

**Ivan Šuker**, v. r.

UPUTA ZA PRIMJENU

Odluke o jedinstvenom
iskazivanju efektivne kamatne stope na kredite

I. OPĆE ODREDBE

Ovom Uputom se propisuje metodologija izračuna efektivne
kamatne stope na kredite.

II. METODOLOGIJA
IZRAČUNA EFEKTIVNOGA KAMATNJAKA

Osnovu jedinstvenog načina izračunavanja
efektivne kamatne stope na kredite čine složeni kamatni račun i dekurzivni obračun. Jedinstveni način izračunavanja
efektivnoga kamatnjaka temelji se na metodi neto sadašnje vrijednosti.

Efektivni kamatnjak je ona kamatna stopa
primjenom koje se diskontirani novčani primici izjednačuju s diskontiranim
novčanim izdacima koji se odnose na dane kredite, tj.
ona kamatna stopa primjenom koje se diskontirana serija neto novčanih tokova
izjednačuje s nulom.

Kod kredita ta je stopa dodatno prilagođena
jednokratnim ekvivalentom utjecaja diskontiranih novčanih primitaka i izdataka
po osnovi novčanog pologa koji služi za osiguranje naplate kredita. Kod
kreditnog odnosa neto novčanim tokom u određenom razdoblju smatramo razliku
između svih uplata u korist kreditora (primitaka štedno-kreditne zadruge) i
svih isplata u korist korisnika kredita (izdataka štedno-kreditne zadruge)
tijekom toga razdoblja.

Novčani tokovi uključuju svaki novčani transfer
između korisnika kredita i kreditora, a katkad i treće osobe, koji je izravno
vezan uz odobrenje kredita, odnosno koji je dio uvjeta korištenja kredita (npr. isplata glavnice, otplatna rata, jednokratna provizija
za odobrenje kredita, naknada za servisiranje kreditne partije i sl.) ili koji uvjetuje odobravanje kredita (npr. naknada za obradu kreditnog zahtjeva).

III. IZRADA OTPLATNE
TABLICE

Kod zasnivanja kreditnoga odnosa s klijentom
štedno-kreditna zadruga uručuje klijentu otplatnu tablicu bez pomoćnih stupaca
za izračun efektivne kamatne stope, s jasno iskazanom efektivnom kamatnom
stopom.

Ispred zaglavlja otplatne tablice moraju se
navesti naziv i adresa štedno-kreditne zadruge te informacije koje omogućuju
kontakt. Otplatna tablica također treba sadržavati datum izrade te napomenu da
iskazana efektivna kamatna stopa vrijedi na datum izrade otplatne tablice.
Otplatna tablica koja se uručuje klijentu pri sklapanju ugovora o kreditu, mora
sadržavati žig štedno-kreditne zadruge te potpis odgovornog zaposlenika
štedno-kreditne zadruge.

Izrada otplatne tablice zasniva se na
pretpostavljenom redovnom toku svih transakcija (novčanih tokova), koji
podrazumijeva urednost svih strana u izvršavanju obveza koje iz ugovora
proistječu. Smatra se da ugovor vrijedi u onom razdoblju za koji je sklopljen.
Za potrebe ove upute pretpostavlja se da štedno-kreditna zadruga/korisnik
kredita ispunjavaju svoje obveze pod dogovorenim uvjetima i o dospijeću. Na
primjer, ako je ugovorom o kreditu predviđena veća kamatna stopa onda kada
klijent ne otplaćuje kredit uredno, tu činjenicu treba zanemariti i otplatnu
tablicu izraditi na osnovi one kamatne stope koja je predviđena kod redovite
(uredne) otplate kredita.

Kod kredita koji sadrže klauzule o
promjenljivosti kamatne stope te naknada ili provizija koje ulaze u izračun
efektivne kamatne stope, efektivna kamatna stopa izračunat će se pod
pretpostavkom da su kamatna stopa i druge naknade fiksne. Na otplatnoj tablici
obvezno se navodi nominalna kamatna stopa, uz napomenu je li riječ o fiksnoj
ili promjenljivoj kamatnoj stopi.

Ako tijekom korištenja kredita, dođe do promjene
kamatne stope, naknade ili provizije koje ulaze u izračun efektivne kamatne
stope, štedno-kreditna zadruga je dužna putem priopćenja za javnost ili na
drugi odgovarajući pisani način (npr. u javnim
glasilima, vidljivim isticanjem u prostorijama štedno-kreditne zadruge, preko
izvoda i sl.) obavijestiti klijenta o promjeni prije
početka njezine primjene.

IV. IZRAČUN EFEKTIVNE
KAMATNE STOPE NA KREDITE S POMOĆU OTPLATNE TABLICE

Efektivnu kamatnu stopu na kredite
štedno-kreditna zadruga je dužna predočiti klijentu prije primanja njegova
zahtjeva za odobrenje kredita, kao i prije sklapanja ugovora o kreditu.

Efektivni kamatnjak na kredite izračunava se iz
otplatne tablice (npr. s pomoću tabličnoga
kalkulatora). Otplatna tablica sadrži sljedeće stupce:

1. *Razdoblje*
– označava redni broj razdoblja u kojem dolazi do određenoga novčanog toka.
0-to razdoblje je ono razdoblje u kojem dolazi do prvoga novčanog toka ili
ugovoreni datum stavljanja kredita na raspolaganje, ovisno o tome koje
razdoblje nastupa prije. Posljednje razdoblje je ono razdoblje u kojem dolazi
do posljednjega novčanog toka.

2. *Datum
dospijeća* – označava datum kada dolazi do određenoga novčanog toka. Bitno
je navesti točan datum s obzirom na to da se efektivna kamatna stopa računa
prema stvarnom (kalendarskom) broju dana u mjesecu i 365/366 dana u godini. Pri
izračunavanju i iskazivanju efektivne kamatne stope za kredite koji se povlače
u tranšama potrebno je od klijenta zatražiti da navede planirane datume kada bi
trebalo doći do povlačenja tranša te iznose tranša.

3. *Isplata
kredita* – u ovaj se stupac bilježi iznos kredita, odnosno dijela kredita
(iznos tranše) koji treba isplatiti, i to u onom razdoblju, tj.
na onaj datum kada je izvjesno da će do isplate doći, odnosno kada klijent
očekuje da će povući pojedinu tranšu ili cijeli kredit. Kod kredita koji se povlače
u tranšama na otplatnoj tablici potrebno je navesti iznos kredita.

4. *Druge
isplate* – u ovaj se stupac upisuju druge isplate koje štedeno-kreditna
zadruga izvršava na temelju sklopljenog ugovora o kreditu, osim isplate
sigurnosnog pologa i kamate na uplaćeni sigurnosni polog.

5. *Otplatna
rata* – može biti u obliku jednakih anuiteta, promjenljivih anuiteta s
jednakim otplatnim kvotama, promjenljivih anuiteta s promjenljivim otplatnim
kvotama te u drugim oblicima. Na otplatnoj tablici obvezno treba naznačiti od
kojih se elemenata sastoji otplatna rata.

6. *Otplatna
kvota* – u ovaj se stupac unosi iznos dijela glavnice koji se uplaćuje iz
otplatne rate u svakom razdoblju.

7. *Uplata
kamate* – u ovaj se stupac bilježi iznos kamate koji se uplaćuje iz otplatne
rate u svakom razdoblju, kao i interkalarna kamata.
Na otplatnoj se tablici obvezno navodi nominalna kamatna stopa, uz napomenu je
li riječ o fiksnoj ili promjenljivoj kamatnoj stopi. Ako je riječ o
promjenljivoj kamatnoj stopi, pri izračunu i iskazivanju efektivne kamatne
stope ta se činjenica zanemaruje te se izračun vrši primjenom nominalne kamatne
stope koja vrijedi na datum izračuna (vidi točku II., st. 3. i 4.).

8. *Druge
uplate* – u ovaj se stupac unose sve druge uplate koje korisnik kredita
plaća štedno-kreditnoj zadruzi na temelju sklopljenog ugovora o kreditu.

Drugim uplatama, u smislu ove upute, smatraju se
sve one eventualne uplate koje su izravno povezane s kreditom, tj. uz uvjete njegova korištenja odnosno odobravanja. U ove
uplate ubrajaju se:

• naknada za obradu kreditnog zahtjeva

• naknade s osnove odobravanja kredita

• naknada za vođenje kredita, servisiranje
kreditne partije te slanje izvoda

• premija osiguranja kredita koju
štedno-kreditna zadruga plaća osiguravatelju, a prevaljuje je, u obliku naknade
ili provizije, na korisnika kredita

• naknada za nepovučeni
iznos kredita kod okvirnih ili drugih kredita

• naknada za čuvanje zaloga kao instrumenta
osiguranja za otplatu kredita te

• ostale slične naknade ili provizije izravno
povezane s kreditom.

U izračun efektivne kamatne stope u smislu ove
upute ne uključuju se:

• troškovi procjene vrijednosti nekretnina i
pokretnina

• premije osiguranja ili druge naknade povezane
s garancijama i drugim jamstvima kojima se zaštićuje kreditor od mogućih rizika

• javnobilježničke pristojbe

• naknada za pribavljanje zemljišnoknjižnog
izvatka

• naknada za pribavljanje različitih uvjerenja,
potvrda, dozvola i rješenja nadležnih tijela i organa

• zatezne kamate ili bilo koji drugi troškovi
ili penali proizišli iz korisnikova nepridržavanja uvjeta ugovora o kreditu

• poštarina, troškovi telegrama i telefaksa te

• ostale slične naknade i provizije.

9. *Stanje
kredita* – u ovaj se stupac unosi stanje kredita u određenom razdoblju. Ono
je jednako iznosu isplaćenoga kredita umanjenom za do tada otplaćeni dio
glavnice (kumulirane otplatne kvote).

10. *Tokovi
sigurnosnog pologa* – u ovaj se stupac unose svi novčani tokovi vezani uz
sigurnosni polog – uplata i isplata sigurnosnog pologa, eventualni troškovi
povezani sa sigurnosnim pologom i eventualna kamata na sigurnosni polog, s
pozitivnim predznakom kada je tok od klijenta prema štedno-kreditnoj zadruzi
(uplata) i negativnim predznakom kada je tok od štedno-kreditne zadruge prema
klijentu (povrat ili kamata).

11. *Napomena
(opis)* – sadrži kratak opis novčanog toka u određenom razdoblju.

12. *Neto
novčani tok* – jest zbroj otplatne kvote (stupac 6.), kamate (stupac 7.) i
drugih uplata (stupac 8.) (pozitivni novčani tok) umanjen za zbroj isplate
kredita (stupac 3.) i drugih isplata (stupac 4.) (negativni novčani tok) u
određenom razdoblju. Svi iznosi u stupcima 3. – 9. iskazuju se s pozitivnim
predznakom. Neto novčani tok može biti pozitivnoga i negativnog predznaka, s
tim da pozitivni predznak označava neto pritjecanje sredstava u štedno-kreditnu
zadrugu (uplate), a negativni predznak neto otjecanje sredstava iz
štedno-kreditne zadruge (isplate).

13. *Diskontirani
neto novčani tok* – u ovaj se stupac unose iznosi koji se dobiju
diskontiranjem neto novčanih tokova iz stupca 12. postotnom godišnjom stopom
troška kredita s pomoću formule

![]()

NNTk označava neto novčani
tok u određenom razdoblju, dok PGS u diskontnom faktoru označava postotnu
godišnju stopu. d/t u eksponentu jest zbroj triju komponenata:

(1) broja dana od datuma 0-toga razdoblja do 31.
prosinca iste godine kao udjela u broju dana u godini 0-toga razdoblja,

(2) broja godina između godine novčanog toka
koji diskontiramo i godine 0-toga razdoblja, ne brojeći dvije spomenute godine,

(3) broja dana od datuma razdoblja u kojem se
nalazi novčani tok koji diskontiramo do 31. prosinca prethodne godine kao
udjela u broju dana u godini novčanog toka koji diskontiramo.

Matematička formula za izračun d/t može se
izraziti na sljedeći način:

![]()

t(0)= 1+yyyy(0).12.31.–yyyy(0).01.01.

t(k)= 1+yyyy(k).12.31.–yyyy(k).01.01.

dat(0) je datum 0-toga razdoblja, dok je dat(k)
datum razdoblja u kojem se nalazi novčani tok koji diskontiramo.

Kako je PGS stopa koju tek trebamo izračunati,
navodimo postupak za njezino izračunavanje.

Otplatna tablica završava retkom Ukupno, koji se
nalazi nakon posljednjega novčanog toka u posljednjem razdoblju. U tom se retku
u stupcu Diskontirani neto novčani tok zbrajaju svi diskontirani neto novčani
tokovi iz pojedinih razdoblja. PGS je aproksimativno rješenje, na dvije
decimale, jednadžbe

![]()

Dobivena postotna godišnja stopa ne iskazuje se
u otplatnoj tablici, već se koristi za izračun efektivne kamatne stope prema
formuli

![]()

a značenje simbola UDIK i UDTSP objašnjeno je u
točkama 14. i 15.

14. *Diskontirane
isplate kredita* - u ovom se stupcu nalaze diskontirane vrijednosti isplata
kredita iz stupca 3. Prilikom diskontiranja koristi se prethodno izračunata
PGS, a diskontira se prema 0-tom razdoblju s pomoću formule

![]()

Pritom DIKk označava
diskontiranu isplatu kredita u određenom razdoblju, IKk
isplatu kredita u određenom razdoblju, dok ostali simboli imaju značenja kao u
točki 13. Zbroj diskontiranih isplata kredita, UDIK = Ók
DIKk, koji se koristi u izračunu efektivne kamatne
stope opisanom u točki 13., nalazi se na sjecištu retka *Ukupno* i stupca *Diskontirane
isplate kredita*.

15. *Diskontirani
tokovi sigurnosnog pologa* – u ovom se stupcu nalaze diskontirane
vrijednosti tokova sigurnosnog pologa iz stupca 10. Prilikom diskontiranja
koristi se prethodno izračunata PGS, a diskontira se prema 0-tom razdoblju s
pomoću formule

![]()

Pritom DTSPk označava
diskontirani tok sigurnosnog pologa u određenom razdoblju, TSPk
tok sigurnosnog pologa u određenom razdoblju, dok ostali simboli imaju značenja
kao u točki 13. Zbroj diskontiranih tokova sigurnosnog pologa, UDTSP = Ók DTSPk, koji se koristi u
izračunu efektivne kamatne stope opisanom u točki 13., nalazi se na sjecištu retka
*Ukupno* i stupca *Diskontirani tokovi sigurnosnog pologa*.

Otplatna tablica koja se uručuje klijentu ne
treba sadržavati pomoćne stupce 12. do 15. i postotnu godišnju stopu, koji se
koriste za izračun efektivne kamatne stope. Otplatna tablica koja se prilaže
kreditnoj dokumentaciji sadrži i te stupce, kao i PGS. Nije potrebno ispisivati
(tiskati) prazne stupce, kao niti prazne retke. Dobivena efektivna kamatna
stopa obvezno se iskazuje na otplatnoj tablici, s dvjema decimalama, uz
zaokruživanje druge decimale, te ne smije biti manje uočljiva od ostalih
podataka (informacija). Na otplatnoj tablici obvezno treba navesti u kojoj se
valuti iskazuju navedeni iznosi.

*Primjer*

Ovdje se daje hipotetički primjer popunjavanja
otplatne tablice jednog nenamjenskog kredita.

Štedno-kreditna zadruga je isplatila dana 8. 4.
2005. godine klijentu nenamjenski kredit u iznosu od 5.000,00 kn. Istoga dana
klijent uplaćuje sigurnosni polog u iznosu od 1.250,00 kn. Dospijeće kredita je
10 mjeseci. Ugovorena je redovna kamatna stopa od 12% godišnje, a otplatne rate
(glavnica plus kamata) dospijevaju mjesečno. Dana 8. 2. 2006. godine dospijeva
zadnja otplatna rata, a štedno-kreditna zadruga isplaćuje klijentu sigurnosni
polog. Za obradu kreditnog zahtjeva klijent plaća naknadu po stopi 2% od iznosa
kredita, a iznos naknade se plaća mjesečno.

Otplatna tablica izgleda ovako:

**Elementi
izračuna EKS za kredite: Otplatna tablica**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Valuta  Iznos kredita | | KN s val. lauzulom  5.000,00 | | Otplatna kamata  Nominalna  kamatna stopa | | 12,00 | fiksna | rel. njem. metoda konf.   eng. metoda | | | Postotna godišnja | 28,44 | Efek­tivna kamata | 29,86 |
| Razdoblje | Datum   dospijeća | Isplata kredita | Druge isplate | Otplatna rata | Otplatna kvota | Uplata kamate | Druge uplate | Stanje kredita | Tokovi   sigurnosnog pologa | Napomena (opis) | Neto novčani tok | Diskontirani neto novčani tok | Diskontirane isplate kredita | Diskontirani tokovi sigurnosnog pologa |
| 1. | 2. | 3. | 4. | 5. | 6. | 7. | 8. | 9. | 10. | 11. | 12. | 13. | 14. | 15. |
| 0 | 2005.04.08. | 5.000,00 |  |  |  |  |  | 5.000,00 | 1.250,00 | Isplata kredita i uplata sigurnos­nog pologa | -5.000,00 | -5.000,00 | 5.000,00 | 1.250,00 |
| 1 | 2005.05.08. |  |  | 550,00 | 500,00 | 50,00 | 10,00 | 4.500,00 |  | Uplata rate i naknade | 560,00 | 548,60 | 0,00 | 0,00 |
| 2 | 2005.06.08. |  |  | 550,00 | 500,00 | 50,00 | 10,00 | 4.000,00 |  | Uplata rate i naknade | 560,00 | 537,06 | 0,00 | 0,00 |
| 3 | 2005.07.08. |  |  | 550,00 | 500,00 | 50,00 | 10,00 | 3.500,00 |  | Uplata rate i naknade | 560,00 | 526,12 | 0,00 | 0,00 |
| 4 | 2005.08.08. |  |  | 550,00 | 500,00 | 50,00 | 10,00 | 3.000,00 |  | Uplata rate i naknade | 560,00 | 515,05 | 0,00 | 0,00 |
| 5 | 2005.09.08. |  |  | 550,00 | 500,00 | 50,00 | 10,00 | 2.500,00 |  | Uplata rate i naknade | 560,00 | 504,22 | 0,00 | 0,00 |
| 6 | 2005.10.08. |  |  | 550,00 | 500,00 | 50,00 | 10,00 | 2.000,00 |  | Uplata rate i naknade | 560,00 | 493,95 | 0,00 | 0,00 |
|

7

 2005.11.08. |  |  | 550,00 | 500,00 | 50,00 | 10,00 | 1.500,00 |  | Uplata rate i naknade | 560,00 | 483,56 | 0,00 | 0,00 |
| 8 | 2005.12.08. |  |  | 550,00 | 500,00 | 50,00 | 10,00 | 1.000,00 |  | Uplata rate i naknade | 560,00 | 473,71 | 0,00 | 0,00 |
| 9 | 2006.01.08. |  |  | 550,00 | 500,00 | 50,00 | 10,00 | 500,00 |  | Uplata rate i naknade | 560,00 | 463,75 | 0,00 | 0,00 |
| 10 | 2006.02.08. |  |  | 550,00 | 500,00 | 50,00 | 10,00 | 0,00 | -1.250,00 | Uplata rate i naknade, isplata sigurnosnog pologa | 560,00 | 453,99 | 0,00 | -1.013,37 |
| 11 |  |  |  |  |  |  |  |  |  |  | 0,00 | 0,00 | 0,00 | 0,00 |
| 12 |  |  |  |  |  |  |  |  |  |  | 0,00 | 0,00 | 0,00 | 0,00 |
| 13 |  |  |  |  |  |  |  |  |  |  | 0,00 | 0,00 | 0,00 | 0,00 |
| 14 |  |  |  |  |  |  |  | 0,00 |  |  | 0,00 | 0,00 | 0,00 | 0,00 |
| 15 |  |  |  |  |  |  |  | 0,00 |  |  | 0,00 | 0,00 | 0,00 | 0,00 |
| 16 |  |  |  |  |  |  |  | 0,00 |  |  | 0,00 | 0,00 | 0,00 | 0,00 |
| Ukupno |  | 5.000,00 |  | 5.500,00 | 5.000,00 | 500,00 | 100,00 |  | 0,00 |  | 600,00 | 0,00 | 5.000,00 | 236,63 |

Napomena: Iskazana efektivna kamatna stopa
važeća je na datum izrade otplatne tablice.

Odluka, NN 21/2006-522